Broj: 711-I-48-P-306-18/20-09-8

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju neanonimne prijave mogućeg sukoba interesa podnesena protiv dužnosnika Lovre Kuščevića, ministra uprave do 9. srpnja 2019.g. i zastupnika u Hrvatskom saboru,** na 65. sjednici, održanoj 11. listopada 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Lovre Kuščevića, ministra uprave do 9. srpnja 2019.g. i zastupnika u Hrvatskom saboru, povodom medijskih istupa u kojima se negativno izražavao o inicijativama „Istina o Istanbulskoj“ i „Narod odlučuje“, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

Obrazloženje

Protiv dužnosnika Lovre Kuščevića podnesena je dana 5. listopada 2018.g. neanonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-2856-P-306/18-01-1 te je povodom iste otvoren predmet broj P-306/18.

U prijavi se u bitnome navodi da je Ministarstvo uprave, odnosno dužnosnik Lovro Kuščević kao čelnik ministarstva, zaključkom Vlade Republike Hrvatske donesenim na sjednici održanoj 2. kolovoza 2018.g. zadužen za koordinaciju postupka provjere broja i vjerodostojnosti potpisa prikupljenih za raspisivanje referenduma Građanske inicijative „Narod odlučuje“.

Podnositelj prijave smatra kako je ministar Kuščević, obavljajući koordinaciju provjere broja i vjerodostojnosti potpisa, bio u sukobu interesa s obzirom da je u više navrata kao ministar zauzeo jasan stav protiv Građanske inicijative „Narod odlučuje“ te u javnost iznosio lažne optužbe protiv iste, zbog čega postoji osnovana sumnja da privatni interes spomenutog dužnosnika utječe na njegovu nepristranost u obavljanju javne dužnosti, konkretno koordinacije provjere broja i vjerodostojnosti potpisa, a što se sukladno članku 2. stavku 2. ZSSI-a smatra sukobom interesa.

Provjera broja i vjerodostojnosti potpisa prikupljenih od strane referendumske inicijative za raspisivanje narodnog referenduma je djelatnost od javnog interesa, s obzirom da se radi o ostvarivanju ustavnog prava građana na referendum i da se za tu provjeru izdvaja proračunski novac, te bi se trebala obavljati nepristrano i transparentno od strane onih tijela/dužnosnika koji uživaju povjerenje građana u vezi tog postupka te kod kojih ne postoji nikakva sumnja u mogućnost postojanja privatnog interesa.

Svrha sprječavanja sukoba interesa, prema članku 1. stavku 2. ZSSI-a jest, između ostalog, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Dužnosnik Lovro Kuščević je svojim kontinuiranim pristranim negativnim stavom i djelovanjem prema inicijativi „Narod odlučuje“ uvelike narušio integritet, objektivnost, nepristranost i transparentnost u obnašanju javne dužnosti koja mu je povjerena, a čime je grubo narušeno povjerenje građana u tijelo javne vlasti kojemu je na čelu.

Potrebno je uzeti u obzir i činjenicu kako se referendumskom inicijativom „Narod odlučuje“ predlaže promjena izbornog sustava, odnosno način na koji će ubuduće biti birani zastupnici u Hrvatski sabor te, posljedično, način na koji će biti formirana Vlada. Jasno je kako bi referendumsko prihvaćanje mjera za pravedniji izborni sustav koje predlaže inicijativa „Narod odlučuje“ moglo indirektno utjecati na poziciju ministra Kuščevića koju trenutno obnaša te postoji osnovana sumnja da navedene medijske izjave i postupanje navedenog dužnosnika predstavljaju njegov privatni interes kojim nastoji onemogućiti referendum jer bi se raspisivanjem referenduma moguće ugrozila njegova pozicija kao javnog dužnosnika.

U prijavi se nadalje navodi da je premijer Andrej Plenković kao predsjednik stranke čiji je Lovro Kuščević politički tajnik, sam u više navrata istaknuo svoje protivljenje inicijativi „Narod odlučuje“ te promjeni izbornog sustava. To dodatno potvrđuje kako dužnosnik Lovro Kuščević, koji djeluje po političkim uputama premijera Andreja Plenkovića, zastupa osobni i stranački interes kada je u pitanju referendumska inicijativa za promjenu izbornog sustava te djelatnosti koje on provodi u vezi s njom (provjera broja i vjerodostojnosti potpisa).

Podnositelj prijave stoga smatra kako je u konkretnoj situaciji privatni, odnosno stranački interes ministra Kuščevića u konfliktu s javnim interesom da se osigura transparentnost referendumskog procesa, a s ciljem osiguravanja ustavnog prava građana na referendum. Sumnju da će ministar Kuščević transparentno i nepristrano obaviti koordinaciju provjere broja i vjerodostojnosti potpisa prikupljenih od strane inicijative „Narod odlučuje“ bez zlouporabe privatnih i stranačkih interesa dodatno potvrđuju i tvrdnje Mire Bulja, zastupnika u Hrvatskom saboru objavljene na njegovom Facebook profilu dana 23. rujna 2018.g.

Ministar Kuščević, iako osobno i stranački zauzima stav protivan inicijativi „Narod odlučuje“, ipak kao javni dužnosnik obavlja najosjetljiviji dio referendumskog procesa - koordinaciju provjere broja i vjerodostojnosti potpisa. U prijavi se dodatno napominje kako isti postupak ministar obavlja bezrazložno nedopuštajući predstavnicima inicijative „Narod odlučuje“ kao zainteresiranoj strani da sudjeluju u promatranju provjere potpisa, iako to preporučuje Venecijanska komisija, čime se dodatno narušava nepristranost i transparentnost tog postupka. Navedeno daje opravdane razloge za sumnju u zlouporabu položaja i ovlasti od strane dužnosnika Lovre Kuščevića s ciljem ostvarivanja svojih privatnih interese i interesa stranke.

Slijedom svega navedenoga, podnositelj prijave smatra da se dužnosnik Lovro Kuščević morao izuzeti iz cijelog postupka te koordinaciju istog dati na raspolaganje, imajući u vidu pristranost vlastitog djelovanja glede inicijative „Narod odlučuje“. Međutim, niti se ministar Kuščević izuzeo, niti je poduzeo bilo kakve druge mjere kojima bi zajamčio da njegovim djelovanjem neće doći do netransparentnosti postupka i sukoba interesa. Ministar Kuščević svojim djelovanjem glede inicijative „Narod odlučuje“ nije postupao časno, pošteno, savjesno, odgovorno i nepristrano, čime je uvelike doveo u sumnju vlastitu vjerodostojnost kao dužnosnika i narušio povjerenje građana, s obzirom da postoji opravdana sumnja kako bi svojim privatnim interesima mogao utjecati na referendumski proces koji je u javnom interesu i kojim se, u konačnici, ostvaruje ustavno pravo građana na referendum.

U prijavi se također citira izjava dužnosnika Lovre Kuščevića iz emisije Otvoreno emitirane 30. svibnja 2018.g. na Hrvatskoj radioteleviziji (u daljnjem tekstu: HRT), izjava dužnosnika dana za Dnevnik HRT-a dana 5. lipnja 2018.g. te izjava s konferencije za medije od 5. rujna 2018.g., zatim izjava dužnosnika Andreja Plenkovića iz intervjua za Večernji list od 30. lipnja 2018.g. te izjava za medije prilikom svečane sjednice Gradske skupštine Grada Zagreba od 31. svibnja 2018.g. te objava dužnosnika Mire Bulja na Facebook profilu dana 23. rujna 2018.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona, podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) također dužnosnici u smislu istog Zakona. Uvidom u Registar dužnosnika koji ustrojava i vodi Povjerenstvo, utvrđeno je da je Lovro Kuščević obnašao dužnost ministra graditeljstva i prostornog uređenja od 22. siječnja 2016.g. do 9. lipnja 2017.g., zatim je obnašao dužnost ministra uprave od 9. lipnja 2017. do 9. srpnja 2019.g., a od 18. srpnja 2019.g. obnaša dužnost zastupnika u Hrvatskome saboru.

Na zahtjev Povjerenstva, Ministarstvo uprave dostavilo je očitovanje KLASA: 013-01/18-01/30, URBROJ: 515-07/1-18-3 od 31. listopada 2018.g. u kojem se navodi da su na 8. sjednici Hrvatskog sabora, održanoj 6. srpnja 2018.g. prihvaćeni zaključci Odbora za Ustav, Poslovnik i politički sustav kojim se na temelju članka 127. stavka 2. Poslovnika Hrvatskoga sabora, poziva Vlada Republike Hrvatske da provjeri broj i vjerodostojnost potpisa birača iz zahtjeva za raspisivanje državnog referenduma Građanske inicijative „Narod odlučuje" o dopuni Ustava Republike Hrvatske člankom 72.a, zatim Građanske inicijative „Narod odlučuje" o izmjeni članka 72. Ustava Republike Hrvatske te Građanske inicijative „Istina o Istanbulskoj" koje su predsjedniku Hrvatskoga sabora dostavili Organizacijski odbori navedenih inicijativa.

Također, Vlada Republike Hrvatske pozvana je da provjeri da li su se potpisi prikupljali sukladno odredbi članka 8.c Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave te da o provedenoj provjeri broja i vjerodostojnosti potpisa i zakonitosti prikupljanja potpisa dostavi izvješće Hrvatskom saboru.

Temeljem zaključaka Hrvatskog sabora, na sjednici održanoj 2. kolovoza 2018.g., Vlada

Republike Hrvatske donijela je zaključke kojima se zadužuje Ministarstvo uprave za koordinaciju aktivnosti vezanih za provjeru broja i vjerodostojnost svih potpisa birača iz zahtjeva za raspisivanje navedenih državnih referenduma. Nadalje, Ministarstvo uprave i Ministarstvo unutarnjih poslova zaduženi su provjeriti jesu li se potpisi prikupljali sukladno odredbi članka 8.c Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave. Također, Ministarstvo uprave je zaduženo da o izvršenim provjerama izvijesti Vladu Republike Hrvatske.

U odnosu na predmetna zaduženja Ministarstva uprave ističe se da je temeljem članka 7. Zakona o registru birača („Narodne novine", broj 144/12. i 105/15.) Ministarstvo uprave nadležno za obradu podataka iz registra birača te se napominje da je Ministarstvo uprave i dosada, temeljem zaključaka Hrvatskog sabora i Vlade Republike Hrvatske, koordiniralo aktivnosti vezane uz provjeru broja potpisa birača u bitnome na isti način kao i u odnosu na zahtjeve za raspisivanjem državnog referenduma građanskih inicijativa „Narod odlučuje" i „Istina o Istanbulskoj". Dakle, riječ je o uobičajenoj praksi čija pravilnost nije dovođena u pitanje.

Slijedom navedenog, Ministarstvo uprave (Naručitelj) je kao zakoniti voditelj obrade podataka iz registra birača radi poštivanja pravne obveze i izvršavanja zadaće od javnog interesa te izvršavanja službene ovlasti sklopilo Ugovor za uslugu provjere broja i vjerodostojnosti svih potpisa birača iz zahtjeva za raspisivanje državnog referenduma Građanskih inicijativa „Narod odlučuje i „Istina o Istanbulskoj“ s tvrtkom APIS IT d.o.o. (Izvršitelj) radi obrade osobnih podatka potpisnika u svrhu provjere broja potpisa za predmetne referendume.

Kao što je prethodno istaknuto, Ministarstvo uprave je zakoniti voditelj obrade osobnih podatka iz registra birača te može pojedine poslove obrade temeljem ugovora povjeriti izvršitelju obrade koji jamči provedbu odgovarajućih tehničkih i organizacijskih mjera zaštite koje osiguravaju odgovarajuću sigurnost osobnih podataka, uključujući i zaštitu od neovlaštene i nezakonite obrade, a sve u cilju osiguranja cjelovite i povjerljive obrade osobnih podataka. U konkretnom slučaju Ministarstvo uprave je društvu APIS IT d.o.o. temeljem ugovora povjerilo poslove obrade podatka u dijelu koji se odnosi na provjeru potpisa koje je navedeno društvo radilo u ime Ministarstva. Navedeni odnos ne predstavlja davanje osobnih podataka na korištenje trećim, odnosno neovlaštenim primateljima u smislu odredbi Opće uredbe o zaštiti osobnih podataka, s obzirom da društvo APIS IT d.o.o. nije novi voditelj obrade nego u konkretnom slučaju izvršitelj obrade koji obrađuje osobne podatke u ime i za račun Ministarstva uprave, a što nedvojbeno proizlazi iz ugovornih klauzula koje obvezuju društvo APIS IT d.o.o. prema Ministarstvu koje kao voditelj obrade određuje predmet te prirodu i svrhu obrade.

Nadalje, odlukom ministra uprave osnovano je Povjerenstvo za provjeru broja i vjerodostojnosti potpisa birača te zakonitosti postupka prikupljanja potpisa birača iz zahtjeva za raspisivanje državnog referenduma građanskih inicijativa „Narod odlučuje“ i „Istina o Istanbulskoj“ (dalje u tekstu: Povjerenstvo za provjeru broja i vjerodostojnosti potpisa). Istom Odlukom imenovani su članovi i zamjenici članova Povjerenstva, i to četiri člana iz Ministarstva uprave, dva člana iz Ministarstva unutarnjih poslova i jedan član iz Agencije za zaštitu osobnih podataka.

U odnosu na članove i zamjenike članova Povjerenstva za provjeru broja i vjerodostojnosti potpisa iz reda predstavnika Ministarstva unutarnjih poslova i Agencije za zaštitu osobnih podataka, ističe se da su isti imenovani na prijedlog ministra unutarnjih poslova Davora Božinovića, odnosno ravnatelja Agencije Ante Rajkovače, a slijedom dopisa Ministarstva uprave kojim se traži prijedlog članova.

Članovi Povjerenstva izabrani su imajući u vidu vrstu poslova koje te osobe obavljaju u okviru svog redovnog radnog mjesta, a koji ih čine stručnima za razumijevanje i odlučivanje o spornim pitanjima koja se pojave u postupku provjere broja i vjerodostojnosti potpisa. Tako većinu članova imenovanih iz Ministarstva uprave čine službenici Samostalnog sektora za građanska stanja i modernizaciju upravnog postupanja u čijem je djelokrugu obavljanje upravnih i drugih stručnih poslova koji se odnose na državne matice; registar životnog partnerstva; registar birača i koji najbolje poznaju strukturu podataka i sadržaj evidencija s kojima su podaci uparivani. Također, u sastavu Povjerenstva su i službenici raspoređeni u Službi za politički i izborni sustav Ministarstva uprave, a u čijem djelokrugu su, među ostalim, propisi kojima se uređuju izborni i politički sustav te referendum. Dakle, Povjerenstvo je raspolagalo multidisciplinamim stručnim znanjima odlučnima za pravilno utvrđivanje činjenica.

Sukladno Odluci o osnivanju Povjerenstva za provjeru broja i vjerodostojnosti potpisa temeljene zadaće Povjerenstva su bile: preuzimanje kutije s potpisnim listama od Hrvatskog sabora i njihova predaja Izvršitelju provjere broja i vjerodostojnosti svih potpisa birača iz zahtjeva, trgovačkom društvu APIS IT d.o.o.; nadziranje postupka provjere broja i vjerodostojnosti svih potpisa birača; utvrđivanje zakonitosti postupaka prikupljanja potpisa odnosno provjera jesu li se potpisi prikupljali sukladno Zakonu; odlučivanje o valjanosti potpisa koje je Izvršitelj u postupku provjere označio spornima; sastavljanje izvješća o provedenom postupku provjere broja i vjerodostojnosti svih potpisa birača te zakonitosti postupaka prikupljanja potpisa i dostavljanje izvješća ministru uprave te po završetku postupka provjere broja i vjerodostojnosti svih potpisa birača preuzimanje kutije s potpisnim listama od Izvršitelja i njihovo vraćanje Hrvatskom saboru. Pored navedenih zadaća, članovi Povjerenstva su bili na raspolaganju Izvršitelju provjere broja i vjerodostojnosti potpisa kao stručno i savjetodavno tijelo, a sve s ciljem zakonitog, pravilnog, objektivnog i ujednačenog postupanja u postupku provjere.

Vezano uz zahtjeve predstavnika građanskih inicijativa „Narod odlučuje" i „Istina o Istanbulskoj" za sudjelovanjem u postupku provjere broja i vjerodostojnosti potpisa, Ministarstvu uprave je dostavljen dopis Vlade Republike Hrvatske KLASA: 022-03/18-07/315, URBROJ: 50301-25/06-18-8 od 7. kolovoza 2018. godine u privitku kojeg je dostavljen zahtjev Građanske inicijative “Narod odlučuje” od 2. kolovoza 2018.g. za odobrenjem sudjelovanja u procesu provjere potpisa za raspisivanje državnog referenduma, uz zamolbu da se odgovor dostavi podnositelju Zahtjeva i na znanje Vladi Republike Hrvatske. Isti zahtjev je od strane Organizacijskog odbora neposredno dostavljen i Ministarstvu uprave dana 3. kolovoza 2018.g. putem elektroničke pošte. Ministarstvo uprave očitovalo se na navedeni Zahtjev Građanske inicijative „Narod odlučuje" dopisom: KLASA: 022-01/18-01/43, URBROJ: 515-05-01-01/1-18-2 od 30. kolovoza 2018. godine.

Također, Građanska inicijativa „Istina o Istanbulskoj" dostavila je 30. kolovoza 2018.g. Ministarstvu uprave zahtjev za sudjelovanjem njezinih predstavnika u postupku provjere potpisa za raspisivanje državnog referenduma, a povodom Zaključka Vlade Republike Hrvatske od 2. kolovoza 2018. kojim se Ministarstvo uprave zadužuje za koordinaciju aktivnosti vezanih za provjeru broja i vjerodostojnosti svih potpisa birača iz Zahtjeva za raspisivanje državnog referenduma Građanske inicijative “Istina o Istanbulskoj”. Ministarstvo uprave očitovalo se na Zahtjev Građanske inicijative „Istina o Istanbulskoj" dopisom: KLASA: 014-01/18-01/2, URBROJ: 515-05-01-01/1-18-2 od 4. rujna 2018.g.

Ministarstvo uprave u svom očitovanju naglašava da je pravo na referendum Ustavom Republike Hrvatske zajamčeno pravo. Svrha radnji koje prethode raspisivanju državnog referenduma, pa tako i provjera broja i vjerodostojnosti potpisa birača te zakonitosti prikupljanja istih, jest da se utvrdi da su ispunjene sve Zakonom o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave („Narodne novine", br. 33/96., 92/01., 44/06., 58/06., 69/07., 38/09., 100/16. i 73/17, u daljnjem tekstu: Zakon o referendumu) propisane pretpostavke za raspisivanje referenduma.

U zahtjevima za sudjelovanjem u postupku provjere broja i vjerodostojnosti potpisa birača za raspisivanje referenduma, građanske inicijative pozvale su se na niz propisa temeljem kojih bi trebale ostvariti pravo na sudjelovanje u predmetnom postupku (Zakon o općem upravnom postupku, Zakon o pravu na pristup informacijama, Zakon o izborima zastupnika u Hrvatski sabor).

U odnosu na primjenu odredbi Zakona o općem upravnom postupku („Narodne novine", br. 47/09.) ukazano im je da postupak provođenja referenduma, uključujući i predreferendumske aktivnosti nije upravni postupak te da se postupak provođenja referenduma provodi u skladu sa Zakonom o referendumu. Zakonom o općem upravnom postupku uređuju se pravila na temelju kojih tijela državne uprave i druga državna tijela, tijela jedinica lokalne i područne (regionalne) samouprave te pravne osobe koje imaju javne ovlasti, u okviru djelokruga utvrđenog na temelju zakona postupaju i rješavaju kada u upravnom postupku rješavaju o pravima, obvezama ili pravnim interesima fizičke ili pravne osobe ili drugih stranaka neposredno primjenjujući zakone, druge propise i opće akte kojima se uređuje odgovarajuće upravno područje. Dakle, kako postupak provođenja referenduma nije upravni postupak, tako ni građanske inicijative nisu stranke u smislu odredbe članka 4. Zakona o općem upravnom postupku.

Glede dijela zahtjeva građanskih inicijativa u kojima se pozivaju na odredbe Ustavnog

zakona o Ustavnom sudu Republike Hrvatske („Narodne novine“, broj 99/99., 29/02. i 49/02. -pročišćeni tekst), vezano za nadzor nad ustavnošću i zakonitošću izbora i državnog referenduma, ukazuje se da se postupak provjere potpisa za raspisivanje državnog referenduma odvija prije donošenja odluke o raspisivanju referenduma, stoga se na njega ne mogu primjenjivati one odredbe koje se odnose na postupak nakon donošenja odluke o raspisivanju državnog referenduma. U tom smislu, a u pogledu analogne primjene odredbi koje se odnose na postupak

izbora zastupnika u Hrvatski sabor na postupak koji prethodi donošenju odluke o raspisivanju referenduma, ukazuje se na odredbe članka 107.b stavka 4. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15. i 104/15.) kojim je propisano da političke stranke te osobe iz članka 107.a stavka 2. toga Zakona mogu podnijeti zahtjev za promatranje izbora od dana objave zbirnih lista, kandidacijskih lista, odnosno zbirnih lista kandidatura. Uz zahtjev za promatranje izbora podnosi se i potvrda političke stranke, odnosno potvrda predlagatelja kandidature kandidata grupe birača ili kandidata grupe birača o svojstvu promatrača. Nevladine udruge i strani promatrači mogu podnijeti zahtjev za promatranje izbora od dana stupanja na snagu odluke o raspisivanju izbora. Uz zahtjev za promatranje izbora nevladina udruga će dostaviti presliku rješenja o upisu u registar udruga, a strani promatrač odobrenje Državnog izbornog povjerenstva. Na prijedlog međunarodne organizacije koja djeluje u Republici Hrvatskoj status stranog promatrača odobrenjem utvrđuje Državno izborno povjerenstvo. Zahtjevi za promatranje izbora i popis promatrača dostavljaju se nadležnom izbornom povjerenstvu jedinice na čijem se području namjeravaju promatrati izbori, najkasnije pet dana prije dana održavanja izbora.

Nadalje, odredbom članka 107.e istog Zakona propisana su prava i dužnosti promatrača tijekom promatranja izbora, a iz čijeg sadržaja jasno proizlazi da se aktivnost promatranja izbora ne odnosi na predizbome aktivnosti (postupak kandidiranja, imenovanja izbornih povjerenstava i dr.).

Što se tiče promatranja lokalnih izbora, ono je uređeno odredbama Zakona o lokalnim izborima („Narodne novine", br. 144/12. i 121/16.), na način kao i promatranje izbora zastupnika u Hrvatski sabor. No, samo promatranje izbora potrebno je sagledati u kontekstu svih izbornih radnji utvrđenih za provedbu lokalnih izbora. Slijedom odredbi članaka 119. i 120. Zakona o lokalnim izborima političke stranke, predlagatelj ili nositelj kandidacijske liste birača, predlagatelj kandidature kandidata grupe birača, odnosno birači nacionalnih manjina ili kandidat grupe birača mogu podnijeti zahtjev za promatranje izbora od dana objave zbirnih lista kandidacijskih lista, odnosno zbirnih lista kandidatura. Uz zahtjev za promatranje izbora podnosi se i potvrda političke stranke, odnosno potvrda predlagatelja kandidature kandidata grupe birača ili kandidata grupe birača o svojstvu promatrača. Zahtjevi za promatranje izbora i popis promatrača dostavljaju se nadležnom županijskom izbornom povjerenstvu na čijem se području namjerava promatrati izbore, najkasnije 5 dana prije dana održavanja izbora.

Nadalje, odredbom članka 123. istoga Zakona propisana su prava i dužnosti promatrača tijekom promatranja izbora, a iz čijeg sadržaja jasno proizlazi da se aktivnost promatranja izbora ne odnosi na predizbome aktivnosti (postupak kandidiranja, imenovanja tijela za provedbu izbora i dr.). Iz navedenog nesporno proizlazi da se odredbe o promatranju izbornog postupka iz Zakona o lokalnim izborima ne mogu svojim sadržajem analogno primijeniti na predreferendumski proces. Vezano uz prikupljanje potpisa, odredbama članka 10. navedenog Zakona propisano je

da kada birači predlažu kandidacijske liste i kandidate, predlaganje je uvjetovano prikupljenim potpisima birača, sukladno odredbama toga Zakona te da su potpise birača za predlaganje kandidata za izbor općinskog načelnika, gradonačelnika i župana te njihovih zamjenika dužne prikupiti i političke stranke.

Ujedno, odredbama članka 21. istoga Zakona propisano je da kandidacijske liste i kandidature moraju prispjeti nadležnom izbornom povjerenstvu u roku od 14 dana od dana stupanja na snagu odluke o raspisivanju izbora. Odredbama članka 23. Zakona propisano je da je zbirna lista ona lista u koju se unose podaci o svim pravovaljanim kandidacijskim listama, odnosno kandidaturama, a zbirnu listu sastavlja nadležno izborno povjerenstvo nakon što utvrdi pravovaljanost svih kandidacijskih lista, odnosno kandidatura.

Iz navedenih odredaba vidljivo je da birači koji sudjeluju u postupku lokalnih izbora kao predlagatelji ili nositelji kandidacijske liste birača, predlagatelji kandidature kandidata grupe birača, odnosno birači nacionalnih manjina ili kandidati grupe birača mogu podnijeti zahtjev za promatranje izbora od dana objave izbornih lista do najkasnije 5 dana prije dana održavanja izbora. To znači da promatranje izbora počinje u fazi izbornog postupka koja slijedi nakon završenog postupka kandidiranja, a ne odnosi se na predizborne aktivnosti. Iz navedenog nesporno proizlazi da se odredbe o promatranju izbornog postupka iz Zakona o lokalnim izborima ne mogu svojim sadržajem analogno primijeniti na predreferendumski proces.

Analogna primjena gore navedenih zakonskih odredbi stoga ne bi bila moguća iz razloga što je u ovom slučaju riječ o predreferendumskim aktivnostima, a također, riječ je i o različitoj ustavnoj, odnosno zakonskoj materiji, odnosno radi se o raspisivanju i provedbi referenduma kao oblika neposrednog odlučivanja birača u obavljanju državne vlasti o pitanjima određenim Ustavom, a ne o provedbi postupka izbora zastupnika u Hrvatski sabor koji uređuje Zakon o izborima zastupnika u Hrvatski sabor niti o provedbi postupka izbora za članove predstavničkih tijela jedinica lokalne i područne (regionalne) samouprave i izbora općinskih načelnika, gradonačelnika, župana te njihovih zamjenika koji uređuje Zakon o lokalnim izborima.

Nadalje, u odnosu na razloge o opravdanosti dostavljenih zahtjeva građanskih inicijativa u kojima se pozivaju na odredbe Zakona o pravu na pristup informacijama („Narodne novine", br. 25/13 i 85/15), ukazuje se da je navedenim Zakonom propisano da je informacija svaki podatak koji posjeduje tijelo javne vlasti. Međutim, tijelo javne vlasti u trenutku dostave predmetnih zahtijeva nije posjedovalo informaciju, već je u trenutku završetka provjere broja i vjerodostojnosti svih potpisa informacija tek nastala, a o čemu je nakon prihvaćanja Izvješća Povjerenstva od strane Vlade Republike Hrvatske obaviještena zainteresirana javnost pa tako i građanske inicijative.

Zaključno se ukazuje da je sukladno Zaključku Vlade Republike Hrvatske, KLASA: 022-03/18-07/315, URBROJ: 50301-25/06-18-13 od 17. listopada 2018., ministar uprave donio Odluku o ostvarivanju uvida u potpise birača koji su proglašeni neispravnim, odnosno nevažećim sukladno Izvješću Povjerenstva o provjeri broja i vjerodostojnosti potpisa birača te zakonitosti postupka prikupljanja potpisa birača iz zahtjeva za raspisivanje državnog referenduma Građanske inicijative „Narod odlučuje" te „Istina o Istanbulskoj", KLASA: 013-01/18-01/29, URBROJ: 515-07/1-18-1 od 18. listopada 2018., kojom se zainteresiranoj javnosti, odnosno predstavnicama građanskih inicijativa i potpisnicima zahtjeva za raspisivanjem referenduma omogućava uvid u potpise koji su utvrđeni neispravnima.

U privitku dopisa Ministarstvo uprave dostavilo je Odluku o osnivanju Povjerenstva za provjeru broja i vjerodostojnosti potpisa birača KLASA: 022-01/18-01/39, URBROJ: 515-07-02/1-18-17 od 4. rujna 2018.g., dopis Ministarstva unutarnjih poslova s prijedlogom članova Povjerenstva, KLASA: 011-02/18-03/513, URBROJ: 511-01/152-18-3 od 3. rujna 2018., dopis Agencije za zaštitu osobnih podataka s prijedlogom članova Povjerenstva, KLASA: 900-01/18-0/11, URBROJ: 567-01/08-18-02 od 4. rujna 2018., zahtjev Građanske inicijative „Istina o Istanbulskoj" od 30. kolovoza 2018., zahtjev Građanske inicijative „Narod odlučuje" od 2. kolovoza 2018., očitovanje Ministarstva uprave na Zahtjev Građanske inicijative „Istina o Istanbulskoj", KLASA: 014-01/18-01/2, URBROJ: 515-05-01-01/1-18-2 od 4. rujna 2018. i Očitovanje Ministarstva uprave na Zahtjev Građanske inicijative ,,Narod odlučuje" KLASA: 022-01/18-01/43, URBROJ: 515-05-01-01/1-18-2 od 30. kolovoza 2018.

Na dodatni zahtjev Povjerenstva, Ministarstvo uprave je dana 5. ožujka 2019.g. dostavilo: Ugovor za uslugu provjere broja i vjerodostojnosti svih potpisa birača iz zahtjeva za raspisivanje državnog referenduma Građanske inicijative: „Narod odlučuje" o dopuni Ustava Republike Hrvatske člankom 72.a i „Narod odlučuje" o izmjeni članka 72. Ustava Republike Hrvatske te Građanske inicijative „Istina o Istanbulskoj" od 4. rujna 2018.g., Ankes navedenog Ugovora od 17. listopada 2018.g. te Odluku o ostvarivanju uvida u potpise birača koji su proglašeni neispravnim odnosno nevažećim sukladno izvješću Povjerenstva o provjeri broja i vjerodostojnosti potpisa KLASA: 013-01/18-01/29, URBROJ: 515-07/1-18-1 od 18. listopada 2018.g.

Ministarstvo uprave je također dostavilo poveznicu na javno objavljeno Izvješće Povjerenstva o provjeri broja i vjerodostojnosti potpisa i Izvješće o provedenim uvidima u potpise birača koji su proglašeni neispravnim odnosno nevažećim.

Uvidom u Ugovor za uslugu provjere broja i vjerodostojnosti svih potpisa birača iz zahtjeva za raspisivanje državnog referenduma građanskih inicijativa „Narod odlučuje“ i „Istina o Istanbulskoj“ sklopljenog dana 4. rujna 2018.g. između Ministarstva uprave kao Naručitelja i trgovačkog društva APIS IT d.o.o. kao Izvršitelja utvrđeno je da su člankom 4. Ugovora utvrđeni kriteriji prema kojima će Izvršitelj provjeravati broj i vjerodostojnost prikupljenih potpisa kako slijedi: 1. potpisnik se nalazi u Registru birača na dan 27. svibnja 2018.g., 2. točno i čitko navedeno ime i prezime potpisnika (ime i prezime identično upisanom u Registru birača) te ispravan i potpun OIB, 3. Popunjene sve kolone u potpisnoj listi (ime i prezime, OIB, potpis/otisak prsta), 4. podaci u pojedinom retku u potpisnoj listi ne smiju biti ispravljani, prekriženi, nadopunjavani, odnosno ispravljani na način koji dovodi u sumnju vjerodostojnost potpisa, 5. u slučaju višestrukog potpisivanja pojedine inicijative od strane jedne osobe prihvaća se samo jedan potpis, potpisi moraju biti na uvezenim listovima potpisne liste s jasno odijeljenim redovima označenim rednim brojevima. Obveza je Naručitelja propisati kriterije za naknadno prihvaćanje potpisnika te osigurati stručnu podršku od strane Naručitelja pri provođenju tih kriterija prilikom realizacije toga Ugovora.

Aneksom navedenog Ugovora, u članku 2., ugovorne stranke suglasno utvrđuju da će Izvršitelj pružiti uslugu podrške za omogućavanje uvida u potpise birača koji su proglašeni neispravnim, odnosno nevažećim prema izvješću Povjerenstva o provjeri broja i vjerodostojnosti potpisa, sukladno zahtjevima i uputama Naručitelja kako slijedi:

1. Zainteresiranoj javnosti, odnosno potpisnicima zahtjeva za raspisivanje državnog referenduma Građanske inicijative „Narod odlučuje“ o dopuni Ustava Republike Hrvatske člankom 72.a, inicijative „Narod odlučuje“ o izmjeni članka 72. Ustava Republike Hrvatske te Građanske inicijative „Istina o Istanbulskoj“, uvid u vlastite potpise;
2. Predstavnicima Građanske inicijative „Narod odlučuje“ o dopuni Ustava Republike Hrvatske člankom 72.a, inicijative „Narod odlučuje“ o izmjeni članka 72. Ustava Republike Hrvatske te Građanske inicijative „Istina o Istanbulskoj“, uvid u neispravne, odnosno nevažeće potpise birača iz zahtjeva inicijative čiji su predstavnici;
3. Organizacijama civilnog društva koje su Naručitelju podnijele zahtjev za promatranjem, Izvršitelj će pružiti uslugu promatranja.

Izvršitelj se obvezuje izraditi dodatna izvješće o izvršnim uvidima iz točke 1. i 2. ovog članka, odnosno o promatranjima iz točke 3. ovog članka.

Uvidom u Izvješće Povjerenstva o provjeri broja i vjerodostojnosti potpisa te zakonitosti postupka prikupljanja potpisa birača iz zahtjeva za raspisivanje državnog referenduma Građanskih inicijativa ,,Narod odlučuje“ „Istina o Istanbulskoj" utvrđeno je da su operateri Izvršitelja unosili podatke s potpisnih lista u aplikaciju koja je od registra birača dobivala kvalificirani odgovor DA ili NE, odnosno nalazi li se osoba u Registra birača pod istim imenom i prezimenom te OIB-om kao što je navedeno i na potpisnoj listi. Ako se svi podaci slažu, potpis je važeći, a ako se podaci ne slažu – operater u opisno polje unosi podatke koje je pročitao s potpisne liste. Sve takve unose (neispravne) Izvršitelj stavlja na kontrolne liste radi naknadne provjere Povjerenstva za provjeru broja i vjerodostojnosti potpisa. Dakle, Povjerenstvo je naknadno provjeravalo potpise koji su od strane Izvršitelja označeni kao neispravni i to kombinacijom uvida u potpisne liste i službene evidencije.

Također su dogovoreni kriteriji za naknadnu provjeru valjanosti potpisa od strane Povjerenstva za provjeru broja i vjerodostojnosti potpisa, a koje je operater označio neispravnima te je dogovoreno da će se kontrolirati sljedeće: potpisnik nije bio punoljetan u vrijeme prikupljanja potpisa, potpisnik je preminuo u vrijeme prikupljanja potpisa, potpisnik nema hrvatsko državljanstvo u vrijeme prikupljanja potpisa, promjena osobnog imena.

Nadalje je odlučeno da će se prilikom naknadne provjere spornih lista od strane Povjerenstva za provjeru broja i vjerodostojnosti potpisa, kao i prilikom unosa od strane operatora, uvažavati potpisi kod kojih se primijeti: izostanak crtice između riječi od kojih se sastoji osobno ime, poredak riječi od kojih se sastoji osobno ime, izostanak znaka prijeglasa, razlika u osobnom imenu zbog „Đ“ i „DJ“, razlika u osobnom imenu zbog „GJ“ i „DJ“, podaci prepravljani na način da je očito da su brojevi ili slova podebljani jer kemijska olovka nije dobro radila ili je potpisnik htio biti siguran da se neće zamijeniti neki brojevi ili slova (primjerice „O“ sa „6“ ili „#“ sa „(„ ili slovo „H“ sa „N“). Iako je podatke bilo potrebno unositi velikim tiskanim slovima, velik broj podataka unesen je pisanim slovima te je Povjerenstvo odlučilo da će čitke i ispravne potpise uvažavati neovisno jesu li upisani pisanim ili tiskanim slovima.

Povjerenstvo za provjeru broja i vjerodostojnosti potpisa je nadalje uočilo velik broj primjera stranica pa i čitavih potpisnih lista popunjenih istim rukopisom. Postoji i značajan broj primjera gdje je vidljivo da je čak i „osobni potpis“ unesen istim rukopisom za više potpisnika. Međutim, i takvi potpisi su uvaženi budući da Povjerenstvo nije ovlašteno provoditi grafološku ovjeru potpisa.

U nastavku Izvješća naveden je ukupan broj neispravnih potpisa te su isti razvrstani po pojedinim razlozima zbog kojih je utvrđena neispravnost za svaku pojedinu inicijativu. Izvješće je također potkrijepljeno nizom fotografija pojedinih stranica potpisnih lista na kojima su se nalazili neispravni potpisi.

Povjerenstvo je izvršilo uvid i u Izvješće o provedenim uvidima u potpise birača koji su proglašeni neispravnim, odnosno nevažećim iz zahtjeva za raspisivanje državnog referenduma inicijativa „Narod odlučuje“ i „Istina o Istanbulskoj“ u kojem se navodi da je u ostavljenom roku, od 18. do 26. listopada 2018.g. zahtjev za uvid u neispravne, odnosno nevažeće potpise podnijelo ukupno 155 potpisnika zahtjeva građanskih inicijativa „Narod odlučuje“ i „Istina o Istanbulskoj“ za raspisivanje državnog referenduma. Po zaprimanju zahtjeva svi potpisnici su pojedinačno obaviješteni o statusu svojih potpisa. Potpisnicima čiji je potpis u nekom od predmetnih zahtjeva za raspisivanje državnog referenduma utvrđen nevažećim poslani su termini uvida uz obrazloženje zašto potpis nije uvažen. Uz omogućavanje uvida u nevažeće, odnosno neispravne potpise, Ministarstvo uprave je dodatno ostavilo mogućnost i podnositeljima zahtjeva čiji su potpisi uvaženi da se neposredno i osobno uvjere u to. Neposredan uvid u vlastite potpise ostvarilo je 20 potpisnika, od toga samo jednoj osobi u jednom zahtjevu za raspisivanje referenduma potpis nije bio uvažen iz razloga jer prezime nije bilo čitko napisano na potpisnu listu te se nije moglo utvrditi odgovara li upisano prezime upisanim OIB-u.

Također, zahtjev za uvide podnijeli su predstavnici organizacija civilnog društva: GONG, Hrvatski helsinški odbor, Centar za civilne inicijative, B.a.B.e. i Kuća ljudskih prava. Predstavnici organizacija civilnog društva obaviješteni su da će imati mogućnost promatrati uvide potpisnika i predstavnika građanskih inicijativa u sve dane vršenja uvida te aktivno sudjelovati sukladno propisima kojima se uređuje zaštita osobnih podataka.

Za predstavnike građanskih inicijativa određeno je obavljanje uvida u nevažeće, odnosno neispravne potpise iz njihovih zahtjeva za raspisivanje državnog referenduma u razdoblju od 26. do 28. studenoga 2018.g. u prostorijama trgovačkog društva APIS IT d.o.o. od 9 do 15 sati, uz mogućnost produljenja roka ako se pokaže objektivna potreba i o istom se dogovore sve zainteresirane strane. Dana 26. studenoga 2018.g. započeo je uvodni sastanak s predstavnicima Građanske inicijative „Istina o istanbulskoj“ o provedbi uvida u potpise birača koji su proglašeni neispravnim, odnosno nevažećima. Nakon što su prisutni upoznati s tehničkom stranom provedbe uvida, Povjerenstvo za provjeru broja i vjerodostojnosti potpisa je iznijelo uvjete pod kojima će se uvidi provoditi. Nakon što su upoznati s uvjetima provedbe uvida u nevažeće, odnosno neispravne potpise, predstavnici Inicijative su izjavili da pod takvim uvjetima neće vršiti uvid jer im to neće omogućiti kontrolu potpisa kakvu žele.

Dani 27. i 28. studenoga 2018.g. određeni su za uvide u nevažeće, odnosno neispravne potpise iz zahtjeva Građanske inicijative „Narod odlučuje“ o izmjeni članka 72. Ustava Republike Hrvatske i o dopuni Ustava člankom 72.a. Nakon što su prisutni upoznati s tehničkom stranom provedbe uvida, Povjerenstvo je ukazalo na uvjete pod kojima će se uvid provoditi. Predstavnici inicijative su postavili niz pitanja vezano uz vršenje uvida. Nakon izlaganja i pojašnjenja uvjeta provedbe uvida u nevažeće, odnosno neispravne potpise birača od strane predstavnika društva APIS IT d.o.o. i Povjerenstva za provjeru broja i vjerodostojnosti potpisa, predstavnica inicijative je izjavila da se ne slažu s predloženim načinom provedbe uvida i da ne žele vršiti uvid u neispravne, odnosno nevažeće potpise iz zahtjeva za izmjenom članka 72. Ustava Republike Hrvatske i o dopuni Ustava člankom 72.a pod tim uvjetima.

Povjerenstvo je zatražilo i podatke od trgovačkog društva APIS IT d.o.o. koje u svom očitovanju KLASA: 190-20/18-01/9, URBROJ: APIS IT-01-01-18-2 od 30. listopada 2018.g. navodi da je postupak provjere provodilo društvo APIS IT d.o.o., u svojstvu Izvršitelja, a sukladno Ugovoru za uslugu provjere broja i vjerodostojnosti svih potpisa birača iz zahtjeva za raspisivanje državnog referenduma Građanskih inicijativa "Narod odlučuje" i "Istina o Istambulskoj" od 04.09.2018., sklopljenog između društva APIS IT d.o.o. kao Izvršitelja i Ministarstva uprave kao Naručitelja. Nadalje, a sukladno Uredbi (EU) 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka te stavljanju izvan snage Direktive 95/46/EZ (tj. Opća uredba o zaštiti podataka) napominje se da je Ministarstvo uprave društvu APIS IT d.o.o. temeljem Ugovora povjerilo poslove obrade podatka u dijelu koji se odnosi na provjeru potpisa koje je navedeno društvo radilo u ime Ministarstva uprave prema točno danim kriterijima. APIS IT d.o.o. je u konkretnom slučaju Izvršitelj obrade koji obrađuje osobne podatke u ime i za račun Ministarstva uprave, a što nedvojbeno proizlazi iz ugovornih klauzula koje obvezuju društvo APIS IT d.o.o. kao Izvršitelja obrade prema Ministarstvu koje kao Voditelj obrade (Naručitelj) određuje predmet te prirodu i svrhu obrade.

Sudionike koje su sudjelovali u postupku provjere broja i vjerodostojnosti potpisa odabralo je društvo APIS IT d.o.o., između svojih djelatnika, a sukladno radnim i poslovnim obvezama djelatnika te organizacijskim uvjetima, kao i Ministarstvo uprave sa svoje strane. Na provjeri potpisa bili su angažirani operateri unosa i koordinatori unosa. Operateri unosa su nakon obavljene edukacije unosili potpisnike i provjeravali njihovu ispravnost kroz aplikaciju te su evidentirali razliku u podacima na papiru od one u Registru birača. Koordinatori unosa su odrađivali aktivnosti pripreme aplikacije i organizacije rada prije samog početka unosa, pripremali upute za rad u aplikaciji, nadzirali rad operatera unosa, pružali podršku u radu operatera i izrađivali izvještaje sukladno predmetu Ugovora. Koordinatori su stručne osobe koje su u društvu APIS IT d.o.o. u okviru svojih svakodnevnih poslova zadužene za poslove vođenja Registra birača. Povjerenstvo koje je sastavljeno od predstavnika Ministarstva uprave, Ministarstva unutarnjih poslova i Agencije za zaštitu osobnih podataka, imenovalo je Ministarstvo uprave sukladno članku 4. Ugovora.

Povjerenstvo je također izvršilo uvid u izjave dužnosnika Lovre Kuščevića i Andreja Plenkovića koje su objavljene u medijima, a na koje se poziva podnositelj prijave.

Dužnosnik Lovro Kuščević je tako u intervjuu objavljenom 8. rujna 2018.g. u Jutarnjem listu izjavio: „Fragmentacija političke scene koju ta inicijativa priželjkuje donijela bi destabilizaciju sustava i trajno otežavanje formiranja procesa formiranja Vlade i funkcioniranja države, sve kako bi nekoliko predvodnika inicijative spuštanjem izbornog praga lakše došlo u prigodu zasjesti u saborske klupe jer ovako to nikada ne bi, niti su do sada mogli. To govori o njihovim uskogrudnim interesima, želji za foteljama, a ne želji za boljim društvom i izbornim sustavom.“ U istom intervjuu dužnosnik je rekao: „Ne bih prejudicirao, ali jest malo neobično da su prve brojke s kojima su inicijative izašle u javnost bile znatno manje od onih koje su objavile deset, petnaest dana nakon završetka roka za prikupljanje potpisa.“

Dana 5. lipnja 2018.g. u izjavi za Dnevnik HRT-a dužnosnik Lovro Kuščević je vezano za traženje predstavnika građanske inicijative „Narod odlučuje“ da se prikupljeni potpisi za referendum prebrojavaju uz nazočnost njihovih predstavnika rekao da je „krajnje nepristojno, pa čak i bezobrazno da se inicijativa na taj način izražava i sumnja u rad državnih službenika koji časno i pošteno obavljaju svoj posao. Uvjeravam hrvatsku javnost da nikakav pritisak politika ne radi na službenike. Mi samo očekujemo ponašanje i rad službenika u skladu s hrvatskim propisima.“

Nadalje, 5. rujna 2018.g., na konferenciji za medije, dužnosnik Lovro Kuščević rekao je: „Još jednom šaljem poruku, a naročito onima koji su zagađivali medijski prostor proteklih nekoliko desetaka dana, koji su izrazili sumnju u nepristranost države, državne uprave i javnih službenika u ovaj posao, da je to krajnje neopravdano.“

Predsjednik Vlade Republike Hrvatske Andrej Plenković je u intervjuu objavljenom na portalu vecernji.hr 9. siječnja 2019.g. rekao: „ Cilj takvih inicijativa je oslabiti HDZ i spuštanjem izbornog praga steći politički legitimitet…Referendum nije način za odlučivanje izbornog sustava neke zemlje. Jasno je koje margine i isključive političke opcije stoje iza referenduma. Ne znam kako su inicijatori tih ideja koji se često pozivaju na suverenizam zaboravili da je ustavni zakon o pravima nacionalnih manjina donesen kao jedan od preduvjeta za međunarodno priznanje Hrvatske.“

Nadalje, u izjavi za medije danoj 31. svibnja 2018.g. premije je naveo: „Takva vrsta pitanje, kojima se prava manjina smanjuju na referendumu, kompletno su promašena, čak neodgovorna. Po meni svako diranje u prava manjina nije u skladu s Ustavom Republike Hrvatske i ne vidim kako bi se o tome moglo odlučivati na referendumu. Takvo zadiranje u prava manjina za mene kao predsjednika HDZ-a i Vlade Republike Hrvatske je apsolutno neprihvatljivo. To je korak unatrag za razinu prava postignutu u hrvatskoj demokraciji.“

Povjerenstvo je izvršilo uvid i u objavu na Facebook profilu dužnosnika Mire Bulja u kojoj se navodi: „U srijedu sam zajedno s Nikolom Grmojom nakon okršaja s premijerom u Saboru otišao na HRT jer je on imao gostovanje u emisiji Otvoreno. Grmoja se s Kuščevićem u emisiji žestoko sukobio, ali je puno zanimljivije ono što se dogodilo nakon emisije. Naime, Kuščević nam je nakon emisije jasno rekao da će srušiti referendum o promjeni izbornog sustava na potpisima, što se moglo naslutiti kad je odbio pravo na promatrače.“

Nastavno na ovako utvrđeno činjenično stanje potrebno je istaknuti da svi akteri na političkoj sceni, pa tako i ministri, imaju pravo iznositi i zastupati stavove političke opcije kojoj pripadaju. Pritom valja napomenuti da iz intervjua koje je dao dužnosnik Andrej Plenković kao predsjednik Vlade Republike Hrvatske za portal vecernji.hr jasno proizlazi da su izjave ministra Kuščevića u skladu s politikom Vlade Republike Hrvatske, odnosno HDZ-a, kao većinske stranke u koalicijskoj Vladi, u pogledu navedenih referendumskih inicijativa.

Prilikom razmatranja je li u konkretnom slučaju došlo do povrede neke od odredbi ZSSI-a, Povjerenstvo nije steklo saznanja o postojanju nekog osobnog probitka dužnosnika, odnosno s njim povezane osobe, a koji bi se ogledao u neuspjehu navedenih referendumskih inicijativa u prikupljanju potpisa za provođenje referenduma. Pritom se iznošenje političkih stavova opcije kojoj dužnosnik pripada ne može smatrati niti poistovjećivati s privatnim interesima dužnosnika. Pritom se eventualna neizravna mogućnost utjecaja izbornog sustava koji je predlagala inicijativa „Narod odlučuje“ na položaj koji je dužnosnik u to vrijeme imao u Vladi Republike Hrvatske, ne može smatrati utvrđenim privatnim interesom dužnosnika s obzirom da je dužnost koju će određena osoba obnašati u nekoj budućoj Vladi neizvjesna i ne može se unaprijed predvidjeti te ovisi o nizu okolnosti, a ne isključivo o izbornom sustavu.

Nadalje, iz prikupljene dokumentacije utvrđeno je da je proces provjere potpisa koje su prikupile referendumske inicijative proveden u skladu s dosadašnjom praksom provjere potpisa u sličnim situacijama te da je Povjerenstvo koje je bilo zaduženo za provjeru broja i vjerodostojnosti potpisa bilo sastavljeno od predstavnika više različitih institucija koje su same imenovale svoje članove u isto. Također, uvidom u zapisnik sastavljen od strane Povjerenstva za provjeru broja i vjerodostojnosti potpisa vidljivo je da su u istom detaljno obrazloženi razlozi iz kojih pojedini potpisi nisu prihvaćeni, a svim zainteresiranima omogućen je i uvid u rezultate postupka provjere potpisa.

Slijedom navedenoga, nije utvrđeno da je dužnosnik Lovro Kuščević osobno sudjelovao, izuzevši donošenje odluke o osnivanju Povjerenstva za provjeru broja i vjerodostojnosti potpisa, ili pak svojim postupanjem na bilo koji način utjecao na sam postupak provjere potpisa prikupljenih od strane navedenih referendumskih inicijativa.

Vezano za zahtjeve referendumskih inicijativa da sudjeluju kao promatrači u postupku provjere potpisa, utvrđeno je da navedena mogućnost nije regulirana niti jednim važećim propisom te da je Ministarstvo uprave iste odbilo te dostavilo inicijativama detaljno obrazloženje razloga za takvo odbijanje. Pritom je potrebno napomenuti da su zakoni na koje su se pozivale inicijative „Narod odlučuje“ i „Istina o Istanbulskoj“ u svom zahtjevu za promatranjem provjere broja i vjerodostojnosti potpisa, i to Zakon o općem upravnom postupku, Zakon o referendumu, Zakon o izborima zastupnika u Hrvatski sabor i Zakon o lokalnim izborima, propisi iz nadležnosti upravo Ministarstva uprave te je navedeno tijelo najpozvanije i tumačiti iste.

Povjerenstvo ipak smatra potrebnim napomenuti da bi svaki dužnosnik, a posebice oni dužnosnici koji obnašaju visoke funkcije kako u zakonodavnoj tako i u izvršnoj vlasti, trebali voditi računa o dignitetu dužnosti koju obnašaju te kulturi izražavanja koja ne bi smjela biti takva da se kroz iznošenje svojih stavova o nekoj temi vrijeđaju drugi dionici javnog prostora koji o istoj temi maju drugačija stajališta.

Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Lovro Kuščević, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana